'Besope' man gryp polisie se wapen, vuur skote | Maroela Media
'n 22-jarige man is in hegtenis geneem nadat hy glo onder die invloed van drank 'n vrouepolisiebeampte se dienspistool by haar afgevat en verskeie skote daarmee afgevuur het.
Die voorval is meer as 'n week gelede in die Vrystaat op kamera vasgelê en word nou op sosiale media versprei.
Brig. Sam Makhele, woordvoerder van die polisie, sê die provinsiale polisiehoof, lt.genl. Baile Motswenyane, is bewus van die video en het reeds kort ná die voorval 'n ondersoek gelas.
Luidens inligting het die polisiebeampte die betrokke aand van die voorval 'n kollega in die omgewing van Tweeling by die huis afgelaai nadat hulle skofte geruil het.
Die polisiebeampte het op pad na die polisiestasie 'n groep mense buite 'n taverne sien staan en stilgehou om ondersoek in te stel nadat sy die seun van een van haar ander kollegas tussen die omstanders opgemerk het. Dié was glo besope.
Die polisiebeampte het met een van die omstanders gepraat, toe die seun van haar kollega glo die deur van die polisievoertuig oopgeruk en haar dienspistool uit die holster gegryp het. Tot die polisiebeampte en omstanders se skok het hy skote in die lug afgevuur.
Volgens Makhele het die sersant besef dat sy bystand nodig het. Om te verhoed dat sy geskiet word, het sy sonder haar dienspistool in haar diensvoertuig weggejaag terwyl sy met naburige polisiestasies kontak gemaak het.
Nog polisiebeamptes het op die skietery reageer en 'n soektog na die man is van stapel gestuur. Die man, geklee in 'n splinternuwe koeëlvaste baadjie van die polisie, is later by die huis van 'n vriend gevind. Die vrouepolisiebeampte se dienspistool is versteek in 'n emmer in 'n vertrek opgespoor.
Die man is in hegtenis geneem en staan nou tereg op aanklagte van roof, die onwettige besit van 'n vuurwapen, die afvuur van 'n vuurwapen in 'n munisipale gebied, asook die besit van vermoedelik gesteelde staatseiendom.
Hy het reeds in die hof verskyn waar sy aansoek om borgtog van die hand gewys is. Die man sal weer op 7 April in die hof verskyn.
'n Ondersoek is intussen na die vrouepolisiebeampte se bevoegdheid gelas.
"Dit is jammer dat dieselfde persoon wat aan die polisiebeampte bekend is as die seun van haar kollega, en selfs die rede was waarom sy stilgehou het, uiteindelik die een was wat haar vuurwapen afgeneem het," sê die Vrystaatse polisiehoof.
A man under the influence of alcohol disarmed a female @SAPoliceService officer and fired shots wildly. The cop fled. This happened in Mafahlaneng, Free State. pic.twitter.com/znnt4p1H5i
— Yusuf Abramjee (@Abramjee) March 23, 2021
Hier is 'n paar goed wat my baie bekkommerd het, maar die grootste is al ALLE polisie beamptes wat sy wapens moet dra, ook 'n koord moet dra wat die wapen aan die broek se belt verbind. Dis juis ingestel om voorvalle soos die te voorkom. Dan ook dat die lid by die huis afgelaai word. Dit word verbied behalwe as 'n baie senior SAPS lid dit goedkeur. Voorvalle soos dit behoort nie eers te gebeur nie, en as die lid haar instruksies gevolg het sou dit nie gebeur het nie.
hoekom is sy nog indiens van die Polisie… sy moet ander werk soek… ons SA polisie is n comic
Die polisie word glo opgelei by kollege. Berigte orals oor dat sommige beamptes nie eers kan skiet nie. Vraag ontstaan dat hoe dit moontlik is as hulle dan deur opleiding is of is daar geen evaluering wat plaasvind nie. Dit is wat gebeur as mens BEE in keelgate afdruk. Weereens ANC, wat jy saai sal jy maai. Hulle moet die beampte wegjaag. Klim sommer in voertuig en ry weg.